Oliver Suni

**Oliver Tuomas Suni** (s. 13. helmikuuta 2002 Kempele) on suomalainen jääkiekkoilija, joka pelaa Mestis-joukkue Jokereissa. Hän on pelipaikaltaan oikea laitahyökkääjä. Suni laukoo oikealta.

## Ura
### Seuraura
Suni on Oulun Kärppien kasvatti. Hän voitti kaudella 2016–2017 koko C-nuorten SM-sarjan pudotuspelien syöttöpörssin seitsemällä syöttöpisteellään. Suni voitti kauden päätteeksi C-nuorten SM-hopeaa. Kauden 2017–2018 hän pelasi suurimmaksi osaksi Kärppien B-nuorissa. Suni jakoi tehoilla 19+27=46 koko B-nuorten SM-sarjan pistepörssin seitsemännen sijan Ilveksen Eppu Varjamon kanssa. Hän voitti kauden päätteeksi B-nuorten SM-pronssia. Suni pelasi osan kaudestaan myös Kärppien C-nuorissa, jossa hän voitti SM-hopeaa. Kaudella 2018–2019 Suni toimi seuran B-nuorten varakapteenina. Hän voitti tehoilla 4+8=12 koko B-nuorten SM-sarjan pudotuspelien syöttöpörssin ja Suni jakoi pistepörssin voiton joukkuetoverinsa Petteri Puhakan kanssa.

OHL-joukkue Oshawa Generals varasi Sunin 44. pelaajana . Hän siirtyi joukkueeseen kaudeksi 2019–2020. Suni teki siellä 43 runkosarjaottelussa tehot 12+20=32. Hänet valittiin kauden päätteeksi OHL:n tulokkaiden toiseen tähdistökentälliseen. Marraskuussa 2020 Generals lainasi Sunin toistaiseksi voimassa olevalla sopimuksella Rauman Lukon U20-joukkueeseen, kunnes OHL:n harjoitusleirit alkavat, mutta koko liigan kausi kuitenkin peruuntui Ontarion provinssin koronavirusrajoitusten vuoksi. Hän sai tililleen kaksi SM-liigaottelua, mutta Suni jäi niissä molemmissa kuitenkin ilman peliaikaa. Hän sai tililleen ensimmäinen liigaottelunsa 30. joulukuuta 2020 Hämeenlinnan Pallokerhoa vastaan. Sunille avautui paikka Lukon kokoonpanosta, kun Aleksi Saarela joutui sivuun. Hänet merkittiin joukkueen nelosketjun vasempaan laitaan Miro Markkulan ja Niklas Ylitalon viereen. Koko ketju jäi lopulta kuitenkin ilman peliaikaa. Suni pelasi Lukon U20-joukkueessa 13 ottelua tehden 14 tehopistettä, mutta hänen kautensa päättyi kuitenkin loukkaantumisen vuoksi jo runkosarjaan. Suni voitti kauden päätteeksi U20 Suomen-mestaruuden. Toukokuussa 2021 hän teki Lukon kanssa kaksivuotisen jatkosopimuksen.

Kaudella 2021–2022 Suni sai ensimmäiset jääaikansa miesten pääsarjatasolla Mestarien liigan avauskierroksella 26. elokuuta 2021 sveitsiläistä Lausannea vastaan. Suni merkittiin Lukon nelosketjun vasempaan laitaan Sami Päivärinnan ja Niklas Ylitalon viereen. Hän sai ottelussa jääaikaa 8.37 minuuttia. SM-liigassa Suni sai ensimmäiset peliaikansa kauden toisessa ja uransa neljännessä ottelussaan 18. syyskuuta 2021 vieraissa Turun Palloseuraa vastaan. Hänet merkittiin Lukon nelosketjun oikeaan laitaan Harri Kainulaisen ja Niklas Ylitalon viereen. Suni sai ottelussa jääaikaa 8.09 minuuttia. Liiguransa avausmaalin hän teki kuudennessa ottelussaan 24. syyskuuta 2021 Tapparaa vastaan. Timo Tahkoniemi valitsi Sunin ottelun Alumnien tähtien kolmostähdeksi. Kaikkiaan hän pelasi tulokaskautensa aikana 43 runkosarjaottelua tehopistein 5+5=10 ja seitsemän pudotuspeliottelua ilman tehopisteitä. CHL:ssä Suni pelasi kuusi ottelua ilman tehopisteitä. Hän vahvisti loppukaudella myös Lukon U20-joukkuetta, jossa Suni voitti Suomen-mestaruuden.

Suni pelasi alkukaudella 2022–2023 seitsemän SM-liigaottelua, kunnes syyskuun 2022 lopulla hän joutui lähes kolmeksi kuukaudeksi sivuun keuhkosairauden vuoksi. Kuntouduttuaan joulukuun lopulla Lukko lainasi Sunin kahden ottelun ajaksi Mestis-joukkue Tuton vahvuuteen. Hän pelasi kaudella SM-liigassa kauden aikana kaikkiaan 14 runkosarjaottelua tehden kaksi syöttöpistettä ja yhden pudotuspeliottelun ilman tehopisteitä. Suni palasi kevätkaudella Tutoon, jossa hän pelasi kaikkiaan kolme runkosarja- ja kaksi pudotuspeliottelua. Hän pelasi kauden aikana myös kahdeksan ottelua Lukon U20-joukkueessa. Huhtikuussa 2023 Suni teki Lukon kanssa 2+1-vuotisen jatkosopimuksen.

Syyskuussa 2023 Lukko lainasi Sunin viikon mittaisella sopimuksella Mestis-joukkue Kiekko-Espooseen, jossa hän pelasi kaksi ottelua. Suni pelasi Lukossa kauden 2023–2024 aikana kymmenen runkosarjaottelua ilman tehopisteitä ja kuusi Mestarien liigan ottelua ilman tehopisteitä, kunnes marraskuussa hän joutui sivuun loukkaantumisen vuoksi. Suni palasi kaukaloihin helmikuussa 2024, jolloin siirtotakarajalla Lukko vuokrasi hänet toistaiseksi voimassa olevalla sopimuksella Tuton Mestis-joukkueeseen, jossa Suni pelasi kauden loppuun.

Syyskuussa 2024 Lukko lainasi Sunin toistaiseksi voimassa olevalla sopimuksella Mestis-joukkue Kajaanin Hokkiin. Hän vietti siellä kokonaan alkukauden 2024–2025, jolloin Suni teki 36 runkosarjaottelussa tehot 6+32=38, kunnes helmikuussa 2025 hänen sopimuksensa Lukon kanssa purettiin. Myös Hokki tiedotti Sunin jättäneen joukkueen. Samana päivänä hänen uutisoitiin siirtyvän loppukauden kattavalla sopimuksella Jokereihin jatkamaan Mestis-pelejään. Suni hankittiin joukkueeseen ensisijaisesti paikkaamaan Leevi Lembergin loukkaantumista. Hän teki Mestiksen runkosarjassa yhteensä 46 ottelussa tehot 7+36=43, joilla Suni jakoi sarjan pistepörssin kolmannen sijan joukkuetoverinsa Riku Tuomolan ja Hermeksen Atte Karppisen kanssa edellään vain Tuton Miku Ronkainen ja IPK:n Jeremi Tammela. Hän jakoi myös koko sarjan pudotuspelien maalipörssin voiton joukkuetoverinsa Samuel Salosen ja IPK:n Veikka Halosen kanssa tehtyään 13 ottelussa kymmenen osumaa. Suni teki kaikkiaan 19 tehopistettä. Sunin maaleista kaksi oli voittomaaleja ja ne syntyivät finaalisarjassa Iisalmen Peli-Karhuja vastaan. Hän voitti Mestiksen mestaruuden ja hänet palkittiin pudotuspelien arvokkaimpana pelaajana Håkan Hjerpe -palkinnolla. Suni äänestettiin myös sarjan toiseen tähdistökentälliseen. Suni pelasi myös neljä liigakarsintaottelua tehden yhden syöttöpisteen. Toukokuussa 2025 hän teki Jokereiden kanssa 1+1-vuotisen jatkosopimuksen.

### Maajoukkueura
Suni pelasi alle 18-vuotiaiden Hlinka Gretzky Cupissa vuonna 2019. Hän pelasi myös World U-17 Hockey Challengessa vuonna 2018, jolloin Suni voitti hopeaa. Yhteensä hän on pelannut yhdeksän nuorten ja 35 poikien maaottelua. Ensimmäisessä maaottelussaan, alle 16-vuotiaiden maajoukkueessa 20. lokakuuta 2017 Vierumäellä Saksaa vastaan Suni onnistui tekemään heti peräti neljä maalia, kun Suomi voitti ottelun lukemin 8–7.

Suni valittiin Pohjola-leirin tähdistökentälliseen vuonna 2017.

## Tilastot

## Lähteet
*
*
*

### Viitteet